Tidligere undervisningsminister Tina Nedergaard (V) var onsdag eftermiddag impliceret i en mindre trafikulykke i det indre København. Uheldet skete i forbindelse med et højresving, hvor Tina Nedergaard ramte en cyklist, oplyser Venstre i en pressemeddelelse. Det nuværende folketingsmedlem Tina Nedergaard er meget ked af og dybt berørt af hændelsen, skriver hun i en pressemeddelelse: - Jeg skulle dreje til højre og var i situationen helt sikker på at have orienteret mig tilstrækkeligt. Men det var desværre ikke tilfældet. - Jeg talte efterfølgende med den unge mand, der var væltet på sin cykel. Vi var i sagens natur begge meget chokerede, men fik talt sammen, siger hun. - Desværre var den unge mand tilsyneladende kommet til skade med sin skulder og ankel, men jeg håber, at han hurtigt kommer sig helt. I løbet af de kommende dage håber jeg på at komme i ny dialog med den unge mand. Ikke mindst for endnu en gang at overbringe min dybeste medfølelse, understreger Tina Nedergaard. Tina Nedergaard var sammen med sin syvårige datter i bilen, da uheldet skete. Ifølge Københavns Politi skete uheldet i et sving fra Enghavevej til Alsgade på Vesterbro. Et vidne har oplyst til politiet, at bilisten stoppede for at orientere sig, - Efter påkørslen holdt hun ind og ventede på politiet, oplyser Flemming Kim, central vagtleder for Københavns Politi. - Vi vurderer det som et færdselsuheld med personskade, men ikke alvorligt, siger vagtlederen.

Referat:
Tidligere undervisningsminister Tina Nedergaard (V) ramte en cyklist i et højresvingsuheld i København.